**Ministru kabineta noteikumu projekta „Grozījumi Ministru kabineta 2010.gada 13.aprīļa noteikumos Nr.361 „Noteikumi par darbības programmas „Uzņēmējdarbība un inovācijas” papildinājuma 2.1.2.1.1.apakšaktivitāti „Kompetences centri””” sākotnējās ietekmes novērtējuma ziņojums (anotācija)**

|  |  |
| --- | --- |
| **I.Tiesību akta projekta izstrādes nepieciešamība** | |
| 1. Pamatojums | Noteikumu projekts sagatavots, pamatojoties uz Eiropas Savienības struktūrfondu un Kohēzijas fonda vadības likuma 18.panta 10.punktu. |
| 2. Pašreizējā situācija un problēmas | Kompetences centri ir ilgtermiņa projekti, kuri līdz 2015.gadam nodrošina finansējumu pētījumiem un jaunu produktu izstrādei.  Šobrīd ir izveidoti seši kompetences centri **(2.1.2.1.1.apakšaktivitātē „Kompetences centri” netiek plānotas jaunas atlases)**, kas aptver šādas nozares - ķīmija un farmācija, informācijas un komunikāciju tehnoloģijas, kokapstrāde, transporta tehnika, elektriskās un kosmosa iekārta kā arī vides, biotehnoloģiju, bioenerģijas un nanostrukturēto un daudzfunkcionālo materiālu, konstrukciju un tehnoloģiju nozares. Kompetences centru dibinātāji ir Latvijas zinātniskās institūcijas un katras nozares vadošie komersanti, kā piemēram, AS "Grindeks", AS "Olainfarm", SIA "Silvanols", AS „Latvijas Finieris”, AS "ALFA RPAR", SIA "Hanzas elektronika", AS „Sidrabe”, SIA „GroGlass” u.c.  Katram kompetences centram ir iezīmēts publiskais līdzfinansējums 6,25 milj. latu apjomā jeb 37,37 milj.latu visiem sešiem kompetenču centriem. Līdz 2012.gada 31.decembrim visi kompetences centri kopā ir veikuši pētījumus par 3,7 milj.latu, kas ir tikai 10% no tiem pieejamā finansējuma.  Finansējuma saņēmēji ir norādījuši uz šādām problēmām, kas apgrūtina sekmīgu kompetenču centru projektu īstenošanu:   * Iepirkuma procedūras regulējums; * Avansa saņemšanas kārtība un ar to saistītās izmaksas; * Papildus intensitātes saņemšanas kārtība; * Vidējā termiņa pārvērtēšanas termiņš.   Pamatojoties uz augstāk minētajām problēmām, Ekonomikas ministrija ir izstrādājusi **Ministru kabineta 2010.gada 13.aprīļa noteikumu Nr.361 „Noteikumi par darbības programmas „Uzņēmējdarbība un inovācijas” papildinājuma 2.1.2.1.1.apakšaktivitāti „Kompetences centri”” (turpmāk - MK noteikumi Nr.361)** grozījumu projektu, paredzot:  -2013.gada 1.septembrī **stājās spēkā Ministru kabineta 2013.gada 4.jūnija** noteikumi Nr.299 „Noteikumi par iepirkuma procedūru un tās piemērošanas kārtību pasūtītāja finansētiem projektiem” **(turpmāk – MK noteikumi Nr.299)**, kuri precizēs līdz šim spēkā esošās iepirkumu normas un nodrošinās efektīvākas iepirkumu procedūras. Līdz ar to Ministru kabineta noteikumu projektā svītrotas MK noteikumos Nr.361 ietvertās speciālās iepirkuma normas;  - šobrīd kompetences centri var saņemt avansus pret bankas garantijām. Tāpēc katru reizi, kad daļa no avansa tiek dzēsta, ir jāmaksā bankas komisija par garantijas izmaiņām. Ekonomikas ministrija pēc konsultācijām ar komercbankām ir secinājusi, ka bankas garantija var tikt aizstāta ar darījuma konta atvēršanu. Darījuma konta apkalpošanas komisijas ir mazākas nekā komisijas par garantijas izmaiņām. Papildus tam, darījuma konta apkalpošanas izmaksas var tikt iekļautas pie attiecināmajām izmaksām. Līdz ar to Kompetences centriem tiek atvieglota avansa saņemšanas kārtība, kas ir atšķirīga no Ministru kabineta 2010.gada 9.novembra noteikumos Nr.1041  „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” (turpmāk – MK noteikumi Nr.1041) paredzētā avansa piešķiršanas regulējuma un uzskatāma par speciālajām tiesību normām. Tiesiskais pamatojums šāda speciāla regulējuma izstrādei ir kompetences centra aktivitātes specifika, proti, aktivitātes ir plānota kā ilgtermiņa aktivitāte – projekta īstenošana ir pieci gadi, savukārt MK noteikumi Nr.1041 izstrādāti standarta aktivitāšu īstenošanai. MK noteikumos Nr.1041 cita starpā ir noteiktas tiesības Ministru kabineta noteikumos par aktivitātes īstenošanu paredzēt avansa piešķiršanas kārtību. Ievērojot augstāk norādīto, Ekonomikas ministrija ir paredzējusi bankas garantiju aizstāt ar darījuma konta atvēršanu, kā arī papildināt attiecināmās izmaksas ar darījuma konta apkalpošanas izmaksām.  **Jāņem vērā, ka kompetenču centru saņemtos avansus Latvijas Investīciju un attīstības aģentūra (Valsts Kase) ir iekļāvusi izdevumu deklarācijā Eiropas Komisijai. Atbilstoši Padomes 2006.gada 11.jūlija Regulas (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999, 78.panta 2.(a) un (c) punktiem avansi, kam nav bankas garantijas, nav iekļaujami izdevumu deklarācijā. Tāpēc pēc MK noteikumu Nr.361 grozījumiem un avansu pārcelšanas un darījumu kontiem, Latvijas Investīciju un attīstības aģentūrai (Valsts Kasei) būs nepieciešams precizēt izdevumu deklarāciju EK.**  **Precīza avansu summa, kas tiks pārcelta uz darījuma kontiem būs zināma 2013.gada beigās, jo Latvijas Investīciju un attīstības aģentūra turpina vērtēt kompetences centru iesniegtos maksājumu pieprasījumus un dzēst avansus, bet varam prognozēt, ka uz darījuma kontiem tiks pārcelti avansi kopsummā par apmēram 9 milj.LVL. Tad, kad avansi tiks pārcelti uz darījuma kontiem, Latvijas Investīciju un attīstības aģentūra informēs maksājumu iestādi par nepieciešamību veikt darījumu pārgrāmatojumus, norādot ka nedzēstie avansi vairs neatbilst regulas 1083/2006 78.panta 2.(a) un (c) punktiem. Valsts Kase kā sertifikācijas iestāde, pamatojoties uz veiktajiem datu labojumiem, precizēs nākamo izdevumu deklarāciju EK;**  -MK noteikumi Nr.361 šobrīd paredz, ka papildus intensitāti par pētījumu publicēšanu var saņemt pēc tam, kad pētījums (raksts) ir publicēts zinātniskās žurnālā un publikācija ir iekļauta zinātniskā datu bāzē **(Web of Science, SCOPUS vai ERIH (A vai B))**. Kompetences centri ir ierosinājuši **paredzēt iespēju**, ka papildus intensitāti var izmaksāt **ātrāk – pēc tam, kad pētījuma rezultātus plaša izplata tādās tehniskās un zinātniskās konferencēs, kuru konferenču rakstu krājumus indeksē Web of Science vai SCOPUS datu bāzēs. Ja tiek veikti vairāki saistīti pētījumi, tad papildus intensitāti izmaksā par to pētījumu, kura rezultāti tiek publicēti (izplatīti). Papildus tam tiek precizēts, ka žurnāla rakstā ir jāpublicē nozīmīgie pētījuma rezultāti un rakstā nodrošina atsauci uz vietni vai interneta resursu, kur ievietoti visi pētījumu rezultāti**;  - **MK noteikumi Nr.361 šobrīd paredz, ka līdz 2013.gada 30.novembrim ir jāveic kompetences centru projektu pārvērtēšana vidējam termiņam. Pārvērtēšana plānota ar diviem mērķiem: (a) izvērtēt līdz 2013.gada 30.jūnijam sasniegtos rādītājus un (b) nepieciešamības gadījumā veikt grozījumus līgumā par kompetences centra projekta īstenošanu.**  „Kompetenču centru” programma tika apturēta 2011.gada 22.decembrī un pilnībā atjaunota 2013.gada 1.janvārī. Attiecīgi lielākā daļa pētījumu ir uzsākti tikai 2013.gada sākumā. **Tāpēc līdz 2013.gada 30.jūnijam vēl nav sasniegti pietiekoši nozīmīgi rādītāji, lai varētu veikt kvalitatīvu rādītāju izvērtēšanu. Līdz ar to rādītāju izvērtēšanu ir nepieciešams pārcelt par gadu – uz 2014.gada 30.novembri.**  **Ja kāds kompetences centrs nebūs spējīgs apgūt visu tam rezervēto finansējumu, 2014.gada beigās vairs nebūs iespējams pārdalīt brīvo finansējumu citiem projektiem. Tāpēc joprojām saglabājās nepieciešamība vēlākais 2014.gada sākumā veikt grozījumus līgumā par kompetences centra projekta īstenošanu.**  **Tāpēc 2013.gada 30.novembrī plānotā kompetences centru projektu pārvērtēšana vidējam termiņam tiek sadalīta divās daļās: (a) rādītāju izvērtēšana un (b) finanšu progresa izvērtēšana. Kā minēts augstāk, rādītāju izvērtēšana tiek pārcelta uz 2014.gada 30.novembri. Savukārt finanšu progresa izvērtēšana tiks veikta 2014.gada sākumā.**  **Finanšu progresa izvērtēšanas mērķis ir pārliecināties, ka kompetences centrs ir spējīgs apgūt tam rezervēto finansējumu. Tāpēc tiek vērtēti tie pētījumi, kurus kompetences centrs bija plānojis uzsākt līdz 2013.gada 31.decembrim, bet nav uzsācis līdz 2013.gada 31.decembrim. Tomēr pastāv iespēja, ka kompetences centrs visus neuzsāktos pētījumus pārplāno pēc 2013.gada 31.decembra. Tāpēc ir jāvērtē arī kopējais kompetences centra progress. Ja kompetences centrs līdz 2013.gada 31.decembrim ir uzsācis mazāk nekā 50% no visiem pētījumiem (rēķinot pēc pētījumu summas), tad ir jāvērtē arī tie pētījumi, kurus ir plānots uzsākt pēc 2013.gada 31.decembra.**  **Pamatojoties uz pārvērtēšanas rezultātiem, sadarbības iestāde var pieņemt lēmumu samazināt līgumu par kompetences centra projekta īstenošanu par visu vai daļu no neuzsākto pētījumu summas. Jāņem vērā, ka daļa no neuzsāktajiem pētījumiem ir saistīti ar kādu no uzsāktajiem pētījumiem. Tāpēc līgumu summu var samazināt par neuzsāktiem pētījumiem, kuri neietekmē uzsāktu pētījumu pabeigšanu.**  **Pēc tam, kad būs pabeigta finanšu progresa izvērtēšana, kas tiks veikta 2014.gada sākumā, atbrīvoto finansējumu varēs pārdalīt uz tiem kompetenču centriem, kuri ir spējīgi apgūt papildus finansējumu. Tāpēc ir nepieciešams palielināt viena projekta maksimālo summu līdz 8 250 000 latiem.**  **Vienlaikus ir nepieciešams atrunāt procedūru, kādā kompetences centri varēs pieteikties papildus finansējumam. Tāpēc MK noteikumu Nr.361 grozījumos ir nepieciešams noteikt, ka papildus finansējumam var pieteikties tie kompetences centri, kuri var apgūt visu tiem jau pieejamo finansējumu (t.i. viņiem nav samazināt līguma summa). Ja kompetences centru pieprasījums pēc papildus finansējuma ir lielāks nekā pieejamais brīvais finansējums, tad brīvo finansējumu sadala vienādās daļās starp visiem kompetences centriem, kuri pieteikušies.**  **Brīdī, kad kompetences centrs piesakās papildus finansējumam, sadarbības iestādei ir jāpārbauda vai kompetences centrs un sadarbības partneri atbilst MK noteikumu Nr.361 nosacījumiem, jo jauna finansējuma piešķiršana ir uzskatāma par jaunu valsts atbalstu. Tai skaitā jāveic pārbaude attiecībā uz grūtībās nonākuša komersanta definīciju, kura ir ietverta MK noteikumu Nr.361 15.punktā. Attiecīgi ir nepieciešams precizēt grūtībās nonākuša komersanta definīciju, kura ir ietverta MK noteikumu Nr.361 15.punktā atbilstoši aktuālajai definīcijas redakcijai;**  Ekonomikas ministrijas izstrādātie grozījumi ir vērsti uz pašreizējo projektu īstenošanas kārtību un ar grozījumiem noteiktais regulējums tiks piemērots uz finansējuma saņēmējiem, kas uz grozījumu projektā ietvertā regulējuma spēkā stāšanās brīdi jau būs iesnieguši projektu iesniegumus un ar kuriem sadarbības iestāde būs noslēgusi civiltiesiskus līgumus par projekta īstenošanu. Tādejādi, lai nodrošinātu, ka attiecīgās normas tiks ievērotas sadarbības iestāde ierosinās veikt grozījumus noslēgtajos līgumos atbilstoši spēkā esošajam tiesiskajam regulējumam.  Ekonomikas ministrija ir izvērtējusi iespējamos riskus, kas saistīti ar finansējuma saņēmēja tiesiskās paļāvības principa un tiesiskās noteiktības principa pārkāpumiem, ierosinot grozījumus MK noteikumos Nr.361. Ierosinātie grozījumi ir tiešā cēloņsakarībā ar nepieciešamību veikt grozījumus jau noslēgtajos līgumos par projektu īstenošanu, tādejādi mainot projekta īstenošanas nosacījumus. Līdz ar to MK noteikumos Nr.361 iekļautās normas ir attiecināmas jau uz nodibinātām līgumattiecībām, proti, jaunās normas tiks piemērotas uz jau nodibinātām un turpinātām tiesiskām attiecībām.  Atbilstoši demokrātiskas republikas jēdzienam valsts pienākums savā rīcība ir ievērot tiesiskas valsts pamatprincipus, tai skaitā tiesiskās paļāvības un tiesiskās noteiktības principus. Ekonomikas ministrija norāda, ka atbilstoši Augstākās tiesas Senāta Administratīvo lietu departamenta 2011.gada 24.novembra spriedumam SKA – 708/2011 attiecīgo principu pastāvēšana neizslēdz valsts iespēju grozīt pastāvošo tiesisko regulējumu. Grozot tiesisko regulējumu, valstij ir jāņem vērā tās tiesības, uz kuru saglabāšanu vai īstenošanu personai var būt izveidojusies paļāvība. Tiesiskās paļāvības princips prasa, lai valsts, mainot normatīvo regulējumu, ievērotu saprātīgu līdzsvaru starp personas paļāvību un tām interesēm, kuru nodrošināšanas labad regulējums tiek mainīts (sk. Satversmes tiesas 2010.gada 6.decembra sprieduma lietā Nr.2010-25-01 4.punktu).  Noteikumu projektā iekļautās prasības uzskatāmas par finansējuma saņēmējiem labvēlīgākām, proti, pagarina vidējā termiņa pārvērtēšanu līdz 2014.gada jūnijam, samazina avansa apkalpošanas izmaksas, atvieglo papildus intensitātes saņemšanas kārtību, iepirkuma procedūras norises atvieglojumi. Līdz ar to Ekonomikas ministrija secina, ka veiktie grozījumi nodrošina saprātīgu līdzsvaru starp personas paļāvību un tām interesēm, kuru nodrošināšanas labad regulējums tiek mainīts.  Papildu Ekonomikas ministrija norāda, ka ņemot vērā, ka ar noteikumu projektu tiek radīti finansējuma saņēmējiem labvēlīgāki nosacījumi, personām, kas nav iesniegušas projektu iesniegumus, nav radušās nekādas tiesības saistībā ar projekta īstenošanu un nav pierādījumu par personu tiesību aizskārumu, līdz ar to tiesiskās paļāvības principa aizskārums attiecībā uz attiecīgajām personām nav konstatējams. |
| 3. Saistītie politikas ietekmes novērtējumi un pētījumi | Projekts šo jomu neskar. |
| 4. Tiesiskā regulējuma mērķis un būtība | Noteikumu projekts paredz veikt grozījumu MK noteikumos Nr.361:   1. **jauna finansējuma piešķiršana ir uzskatāma par jaunu valsts atbalstu. Tāpēc piešķirot jaunu finansējumu, jāizvērtē visi nepieciešamie valsts atbalsta nosacījumi, t.sk. grūtībās nonākuša komersanta definīcija, kura ir ietverta MK noteikumu Nr.361 15.punktā. Attiecīgi ir nepieciešams precizēt grūtībās nonākuša komersanta definīciju, kura ir ietverta MK noteikumu Nr.361 15.punktā atbilstoši aktuālajai definīcijas redakcija;** 2. svītrot no MK noteikumiem Nr.361 speciālās iepirkuma normas, kuras tur bija iestrādātas kā pagaidu risinājums, kamēr nav stājušies spēkā MK noteikumi Nr.299; 3. avansa dzēšanai aizstāt bankas garantiju ar darījuma kontu un darījuma konta apkalpošanas izmaksas paredzēt kā attiecināmas izmaksas; 4. **paredzēt iespēju, ka papildus intensitāti var izmaksāt ātrāk – pēc tam, kad pētījuma rezultātus plaša izplata tādās tehniskās un zinātniskās konferencēs, kuru konferenču rakstu krājumus indeksē Web of Science vai SCOPUS datu bāzēs. Ja tiek veikti vairāki saistīti pētījumi, tad papildus intensitāti izmaksā par to pētījumu, kura rezultāti tiek publicēti (izplatīti). Papildus tam tiek precizēts, ka žurnāla rakstā ir jāpublicē nozīmīgie pētījuma rezultāti un rakstā nodrošina atsauci uz vietni vai interneta resursu, kur ievietoti visi pētījumu rezultāti;** 5. **2013.gada 30.novembrī plānotā kompetences centru projektu pārvērtēšana vidējam termiņam tiek sadalīta divās daļās: (a) rādītāju izvērtēšana un (b) finanšu progresa izvērtēšana. Rādītāju izvērtēšana tiek pārcelta uz 2014.gada 30.novembri. Savukārt finanšu progresa izvērtēšana tiks veikta 2014.gada sākumā;** 6. **lai apgūtu visu pieejamo finansējumu, pēc 2014.gada sākumā plānotās vidēja termiņa novērtēšanas tiks veikta neapgūto līdzekļu pārdale uz tiem kompetenču centriem, kuri ir spējīgi apgūt papildus finansējumu. Tāpēc ir nepieciešams palielināt viena projekta maksimālo summu līdz 8 250 000 latiem un noteikt procedūru kā tiks veikta neapgūto līdzekļu pārdale.** |
| 5. Projekta izstrādē iesaistītās institūcijas | Projekts šo jomu neskar. |
| 6. Iemesli, kādēļ netika nodrošināta sabiedrības līdzdalība | Projekts izsūtīts viedokļa sniegšanai kompetenču centriem (projektu īstenotājiem). |
| 7. Cita informācija | Projekts šo jomu neskar. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Komersanti. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

**Anotācijas III. un IV. sadaļas – projekts šo jomu neskar**

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2008.gada 6.augusta Regula (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (turpmāk – Komisijas Regula Nr.800/2008); |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija |  |

|  |  |  |  |  |
| --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Komisijas 2008.gada 6.augusta Regula (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (turpmāk – Komisijas Regula Nr.800/2008); | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos. |
| *Komisijas Regulas Nr.800/2008 31.panta 4.punkta (b) apakšpunkta (iii) uzskaitījums* | ***Noteikumu projekta 6.punkts*** | *ieviesta pilnībā* | | *neparedz stingrākas prasības* |
| ***Komisijas Regulas Nr.800/2008 1.panta 7.punkta (a) apakšpunkts un 7.punkta pēdējā rindkopa;***  ***Komisijas paziņojums Kopienas pamatnostādnes par valsts atbalstu grūtībās nonākušu uzņēmumu glābšanai un pārstrukturēšanai – 10.punkta (a) un (c) apakšpunkti un 12.punkts;*** | ***Noteikumu projekta 1.punkts (15.4.apakšpunkts)*** | ***ieviesta pilnībā*** | | ***neparedz stingrākas prasības*** |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. | | | Nav attiecināms. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | | **Par atbalsta programmas grozījumiem saskaņā ar Komisijas Regulas Nr.800/2008 9.panta 1.punktu EK ir jānosūta kopsavilkuma informācija 20 darbdienu laikā pēc MK noteikumu (grozījumu) spēkā stāšanās.** | |
| Cita informācija | | | Nav | |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Projekts izsūtīts viedokļa sniegšanai kompetenču centriem (projektu īstenotājiem). |
| 2. | Sabiedrības līdzdalība projekta izstrādē | Projekts izsūtīts viedokļa sniegšanai kompetenču centriem (projektu īstenotājiem). |
| 3. | Sabiedrības līdzdalības rezultāti | Projekts izsūtīts viedokļa sniegšanai kompetenču centriem (projektu īstenotājiem). |
| 4. | Saeimas un ekspertu līdzdalība | Konsultācijas nebija nepieciešams rīkot. |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav. |
| 2. | Projekta izpildes ietekme uz pārvaldes funkcijā | Nav. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Noteikumu projekta izpildei nav nepieciešams radīt jaunas institūcijas. |
| 4. | Projekta izpildes ietekmes uz pārvaldes institucionālo struktūru. Esošu institūciju likvidācija | Projekts šo jomu neskar. |
| 5. | Projekta izpildes ietekmes uz pārvaldes institucionālo struktūru. Esošu institūciju reorganizācija | Projekts šo jomu neskar. |
| 6. | Cita informācija | Nav. |

Ekonomikas ministrs D.Pavļuts

Valsts sekretārs J.Pūce

31.10.2013 11:33

Gatis Silovs

67013209, Gatis.Silovs@em.gov.lv